AfriForum oorweeg regstappe oor e-posse vir onteieningErnst Roets, hoof van beleid en aksie by AfriForum. (Foto: AfriForum) AfriForum het sy regspan vandag opdrag gegee om ondersoek in te stel nadat verskeie mense die organisasie ingelig het dat hul e-posse aan die parlementêre ad hoc-komitee oor die wysiging van die Grondwet om onteiening sonder vergoeding moontlik te maak, versper word. AfriForum het ook die parlement se besluit om die tydperk vir skriftelike voorleggings tot einde Februarie te verleng, verwelkom. “Die organisasie sal nie net met sy veldtog in hierdie verband voortgaan nie, maar ook verdere regstappe oorweeg weens verskeie gebreke in die proses,” sê Ernst Roets, hoof van beleid en aksie by AfriForum. AfriForum het reeds in 2018 aansoek om ’n hofbevel gedoen dat die grondwetlike hersieningskomitee se verslag – wat aanbeveel dat die Grondwet gewysig moet word – tersyde gestel word weens verskeie ongerymdhede met die opstel van dié verslag. Hierdie aansoek behoort later vanjaar voor die hof te dien. Roets sê AfriForum se veldtog teen onteiening sonder vergoeding sal binne en buite Suid-Afrika voortgaan. “As die regering nie die vermoë het om die publiek se insette sonder onreëlmatighede in te samel nie, kan ons nou al weet die proses om grond sonder vergoeding te onteien, sal ook met onreëlmatighede deurspek wees,” sê Roets. AfriForum doen ’n beroep op lede van die publiek wie se skrywe aan die parlement versper is, om hulle inligting aan AfriForum na [email protected] te stuur. AfriForum moedig mense ook aan om die petisie teen onteiening te teken by www.onteiening.co.za.